****

LATVIJAS REPUBLIKAS

**DAUGAVPILS PILSĒTAS DOME**

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

**LĒMUMS**

Daugavpilī

2021.gada 13.maijā **Nr.265**

(prot. Nr.19, 13.§)

# Par Daugavpils pilsētas pašvaldības iestādes “Sociālo pakalpojumu centrs bērniem un jauniešiem “Priedīte”” reorganizēšanu, nododot bērnu ilgstošas sociālās aprūpes un sociālās rehabilitācijas institūcijas pakalpojuma nodrošināšanas funkciju Daugavpils pilsētas pašvaldības iestādei “Sociālais dienests”, izveidojot ģimeniskai videi pietuvinātu bērnu ilgstošas sociālās aprūpes un sociālās rehabilitācijas pakalpojumu

Pamatojoties uz likuma „Par pašvaldībām” 15.panta 7.punktu, Sociālo pakalpojumu un sociālās palīdzības likuma 4.panta ceturtajā, piektajā un sestajā daļā paredzēto sociālo pakalpojumu sniegšanas principu, ka bāreņiem un bez vecāku gādības palikušajiem bērniem nodrošināma aprūpe ģimeniskā vidē - audžuģimenē, pie aizbildņa, un tikai tad, ja tas nav iespējams, aprūpe tiek nodrošināta ilgstošas sociālās aprūpes un sociālās rehabilitācijas institūcijā, bet laikā, kamēr bērns atrodas ilgstošas sociālās aprūpes un sociālās rehabilitācijas institūcijā, sociālais dienests un bāriņtiesa sadarbībā ar institūcijas darbiniekiem veic pasākumus, lai sekmētu bērna atgriešanos ģimenē, uzturētu kontaktus starp bērnu un vecākiem vai, ja tas nav iespējams, meklētu iespēju nodrošināt bērna aprūpi citā ģimenē, ilgstošas sociālās aprūpes un sociālās rehabilitācijas institūcijās darbs organizējams tā, lai institūcijas vidi tuvinātu ģimeniskai videi un nodrošinātu patstāvīgas dzīves iemaņu apgūšanu,

ņemot vērā Valsts pārvaldes iekārtas likuma 10.panta desmito daļu, kas paredz, ka valsts pārvaldi organizē pēc iespējas efektīvi, institucionālo sistēmu pastāvīgi pārbauda un, ja nepieciešams, pilnveido, izvērtējot funkciju apjomu, nepieciešamību un koncentrācijas pakāpi, 15.panta trešās daļas 3.punktu, kas paredz, ka iestādi reorganizē, nododot tās struktūrvienību vai vairākas struktūrvienības citai iestādei vai vairākām citām iestādēm - rezultātā sadalāmā iestāde turpina pastāvēt,

nodrošinot sabiedrībā balstītu sociālo pakalpojumu un ģimeniskai videi pietuvinātu pakalpojumu infrastruktūras attīstību darbības programmā “Izaugsme un nodarbinātība” specifiskā atbalsta mērķa 9.3.1.1.pasākumā “Pakalpojumu infrastruktūras attīstība deinstitucionalizācijas plānu īstenošanai”,

ņemot vērā Daugavpils pilsētas domes (turpmāk - Dome) Sociālo jautājumu komitejas 2021.gada6.maija sēdes atzinumu un Finanšu komitejas 2021.gada 6.maija sēdes atzinumu,

atklāti balsojot: PAR – 15 (A.Broks, J.Dukšinskis, R.Eigims, A.Elksniņš, A.Gržibovskis, L.Jankovska, R.Joksts, I.Kokina, V.Kononovs, N.Kožanova, M.Lavrenovs, J.Lāčplēsis, I.Prelatovs, H.Soldatjonoka, A.Zdanovskis), PRET – nav, ATTURAS – nav, **pilsētas dome** **nolemj**:

1. Reorganizēt Daugavpils pilsētas pašvaldības iestādi “Sociālo pakalpojumu centrs bērniem un jauniešiem “Priedīte” (turpmāk - Centrs), ar 2021.gada 1.jūliju nododot bērnu ilgstošas sociālās aprūpes un sociālās rehabilitācijas institūcijas pakalpojuma nodrošināšanas funkciju Daugavpils pilsētas pašvaldības iestādei “Sociālais dienests” (turpmāk - Dienests), izveidojot ģimeniskai videi pietuvinātu bērnu ilgstošas sociālās aprūpes un sociālās rehabilitācijas pakalpojumu.

2. Centra vadītājai, atbilstoši Darba likuma prasībām, brīdināt darbiniekus par būtiskiem darba līguma grozījumiem.

3. Daugavpils pilsētas domes izpilddirektorei organizēt Centra materiālo vērtību, kas saistītas ar funkciju nodošanu, inventarizāciju un nodošanu Dienestam.

4. Reorganizācijas rezultātā izveidotā ģimeniskai videi pietuvināta bērnu ilgstošas sociālās aprūpes un sociālās rehabilitācijas pakalpojuma nodrošināšanai veikt apropriācijas pārdali no Centra un piešķirt papildu finansējumu no pamatbudžeta programmas „Izdevumi neparedzētiem gadījumiem”.

Domes priekšsēdētājs *(personiskais paraksts)* I.Prelatovs